Alter-Glauben

Az alábbiakban az Alter-Glauben, azaz a "Régi Hit" alapvető isteneiről és a teremtéstörténetről olvashat az érdeklődő. Az Alter-Glauben kisebb-nagyobb változásokkal a Dästopok és a Wälserek vallása is, míg Redóziában és Wälsen legnyugatibb területein ez a hit egyistenhitté alakult át az évszázadok alatt. Az itt leírt ismertető mellett rengeteg más istenség szerepel még ezekben a vallásokban, alábbiakban az úgynevezett "Teremtő Istenek", azaz a Hét Nagy Isten leírása olvasható. Emellett az isteneknek megannyi más legendájuk és történetük van, amelyek szintén - egységes dogma és egyházi struktúra hiányában - regionálisan változnak.

#### **A Teremtés:**

Kezdetben csak az **Allvater** létezett, és az ő végtelen lelke töltötte be az egész világot. Ő volt minden, és minden volt ő; s az ő árnyékából született meg **Padom**, aki az **Allvater** ellentétje, hisz ő minden, ami nincs, ő az üresség, a létezés hiánya. Az **Allvater** lelke megtestesült, s ő volt **Wotan,** s így lett ő a mindennek a lelke. De ahogy mindennek van árnyéka, úgy **Wotannak** is, s született meg tehát **Padom** lelke, **Aurgelmir.**

Az **Wotan** és **Aurgelmir** harca vezetett ahhoz, hogy a sebeikből hulló vérük keverékéből megszülessenek az istenek. **Wotan** végül kitaszította **Augelmirt** a Mindenségből a Nagy Ürességbe, száműzve őt a világból. Így jöttek hát a létezésbe meg az istenek, kik már nem minden vagy semmi voltak, hanem e kettőnek a keverékei.

Az istenek ezáltal öntudatra ébredtek, s saját határaikat és önmagukat megismerni kívánván teremteni kezdtek, ám minduntalan rá kellett, hogy jöjjenek, hogy ezáltal nem ismerték meg magukat és határaikat, hiszen teremtéseik csak saját maguk részei voltak. Az istenek céltalan bolyongásukban egymással is harcba keveredtek, sokuk elhullottak, hisz istent csak egy másik isten képes megölni, s az ő vérükből is lelkek születtek; ezek azonban már nem halhatatlan istenek voltak, hanem hozzájuk képest gyenge lelkek. **Donar** volt az, ki önmagát keresve, a mindenség szélére érve visszafordult, s ekkor mélyen elgondolkozott, s született meg az ötlete, melynek nevet is adott: **Äterna.**

Összehívta **Donar** az isteneket, hogy együtt megalkossák a világot; egy helyet, ahol ők és a náluk gyengébb lelkek élhetnek, véget vetve ezzel a mindenségben dúló káosznak. Az istenek közül hatan beleegyeztek **Donar** tervébe, három gonosz isten azonban nem volt hajlandó részt venni a teremtésben.  **Ingvin** volt az, aki megtervezte **Äternát**, és formát adott az élettelen dolgoknak, az istenek harcában elhunytak csontjaiból, a világ kovácsolásával használt tüzet pedig az égre helyezte, megteremtve a Napot. **Austro** volt az, aki az élő dolgokat teremtette, formát adva a növényeknek, és állatoknak, az istenek harcában elhunytak húsából. A Nagy-Isteneket segítették a vérükből született lelkek, kik maguk is istenekké váltak a világ teremtésében való részvétel által. **Wyrd, Wodan Szeme** meglátta, hogy **Boert,** az ármány istene, **Scheo,** az őrület maga és **Journ**, a pusztítás lelke irigyek lettek, látván azt, hogy az ő lényegük nincs benne a teremtésben, így megpróbálták megkaparintani azt maguknak, **Tiwaz** az istenek közül a legerősebb, **Donarral** együtt megküzdött velük, megvédve a teremtést, a **Nem Teremtő Istenek** azonban így is elvetették magvaikat **Äternában**, **Wyrd** viszont bezárván a kaput, ami a világot a Mindenségtől és a Nagy Ürességtől választja el, örökké biztosította, hogy a **Nem Teremtő Istenek** ne térhessenek vissza **Äternába.**

A világ a Hajnalban még kaotikus hely volt, mivel **Zeirun** még nem teremtette meg a lineáris időt, így egyszerre több esemény is megtörténhetett, s az okok az okozatok előtt, után és közben is lehettek. **Austro** is folyamatosan változtatta a világ teremtményeit, **Ingvin** is újabb és újabb formákat adott a világ dolgainak, így azonban a kisebb lelkek, kik halandókká váltak, nem tudtak élni a világban. **Donar** meggyőzte tehát az isteneket, hogy véglegesítsék a teremtést - így **Zeirun** megteremtette az egyenes időt, amely úgy telik, mint ahogy a folyóban folyik a víz, s **Austro** végleges testet adott az élőlényeknek, **Ingvin** pedig megállapodott a világ dolgainak formájában. **Tiwaz** a **Nem Teremtőkkel** való harcában gyengült le és vérével kötötte magát a világhoz, **Wyrd** a világok közötti határt tartotta fenn lényegével, **Zeirun**, **Austro** és **Ingvin** pedig önmaguk behatárolásával kötötték magukat a világhoz. Így történt hát, hogy az istenek, elsősorban **Zeirun,** megharagudtak **Donarra**, s becsapva érezték magukat, hiszen **Äterna** megalkotásával saját magukat láncolták a teremtett világhoz, és korábbi, végtelen lényük általi szabadságuk elveszett. **Donar** felett hát összeült az istenek bírósága, **Zeirun** pedig bűnösnek találta és kitépte a szívét - azonban **Donar** szívét **Zeirun** nem tudta elpusztítani, az csak kinevette a többi istent, mondván: “*Ez a szív a világ szíve; hisz egyik a másik kedvére lett megalkotva.”* Az istenek, belátván azt, hogy immáron örökké a világhoz köttettek, s látván annak szépségét, elfogadták saját kötelékük a saját maguk által teremtett **Äternához**. Így vált **Donar** az eltűnt, holtában-sem-halott istenné, ki maga a legnagyobb árat fizette a teremtésért.

A Hajnal korszaka ezzel záródott hát, **Äterna** rendje megteremtődött. **Aurgelmir, Padom** lelke viszont még mindig a Nagy Ürességben bolyong, s egykoron majd visszatér, hogy mindent felfaljon s bosszút álljon **Wotanon**; vele küzdenek majd meg az emberek és az istenek a világ végén - ez azonban már egy másik történet...

#### **Teremtő Istenek:**

* **Wotan:** Az Allvater, a mindenek atyja. Ő teremtette az egész világon, ő minden, ami van és létezik, a többi isten és az összes halandó is az ő “gyermeke”, pontosabban a mindent magába foglaló lelkének önálló, öntudattal rendelkező töredékei, kivetülései. Egyesek szerint az Allvater és Wotan nem ugyanaz, utóbbi az előbbinek a megtestesülése, és míg az Allvater alszik, addig Wotan csendben figyeli a világot.

* **Zeirun:** Az idő istene. A teremtéskor, amikor az istenek Donar tervei alapján megalkották a világot, még nem hozta létre a lineáris időt, és a világ emiatt káoszban volt. Azért, hogy a halandók élni tudjanak a világon, megalkotta a folyóban áramló vízhez hasonló, azaz lineáris időt, de ezáltal magát a halandó világhoz kötötte.
* **Donar:** Az emberiség védőistene. Az ő ötlete volt, hogy az istenek megteremtsék a halandó világot. Halott, vagy egyes legendák szerint eltűnt isten, mivel a többi isten úgy érezte, hogy becsapta őket, hiszen végtelen hatalmuk egy részéről le kellett mondaniuk a halandó világ megteremtésekor. Nincs külön szférája, viszont Zeirun ellenpólusaként is tekintenek rá, pontosabban úgy a két istenre, mint ugyannak az érmének a két oldalára, e viszonylatban pedig amennyiben Zeirun az idő istene, úgy Donar a tér istene.

* **Tiwaz:** A háború és a harcosok istene. Ő védte meg a teremtést a Nem-Teremtő  Istenektől, akik saját képükre akarták formálni a még el nem készült világot. Az istenek közül a legerősebb, ő tanította meg a legelső embereket a háború fortélyaira. A wälser néphiedelem szerint a földrengéseket is ő okozza, amikor csatába rohan lovával.
* **Austro:** Természet-és halálistennő. A ciklikus halál és újjáéledés jelenik meg rítusaiban. Anyaistennőként is tisztelik, azonban legfontosabb feladata az volt a teremtés során, hogy megalkossa a vadont, és formát adjon minden élőlénynek, hogy ezáltal élni tudjanak Äternában.

* **Ingvin:** Az igazság, becsületesség és bőség istene. Az ideális békés uralkodó mitikus mintaképe, emellett a kézművesek, kovácsok istene is. Az ő tervei alapján alkották meg az istenek a halandó világot, ő adott formát az élettelen dolgoknak.

* **Wyrd:** A sors, próféciák és a jövőbelátás istennője. Mindentudását annak köszönheti, hogy ő maga a Hold, így távolról szemléli az Äternában történteket, és nincs annyira hozzáláncolva a teremtéshez, mint a többi isten.

#### **Megistenült halandók:**

* **Voran:** A szent eskü és a véres bosszú istene. Elsősorban a wälser Vranik-ház és vazallusai által tisztelt, hiszen a dinasztia mitikus ősatyja.
* **Gunderig:** A harag és a vérszomj istene. Elsősorban a wälser Gunderig-ház és vazallusai által tisztelt, a nevét viselő dinasztia mitikus ősatyja. Tetteit az ún. *Gunderig-ének* örökítette meg.
* **Waldaur:** A waldóz népek (dästopok, wälserek és redózok) mitikus őse, ezek védőistene. A legendák szerint ő vezette ősi hazájukból Aeternia kontinensére a waldóz népeket, kik később dästopokká, wälserekké és redózokká váltak szét. Mindhárom országban tisztelik, előbbi kettőben félistenként, utóbbiban elsősorban szentként és kultúrhősként.

#### **Nem Teremtő Istenek:**

* **Boert:** A cselszövés, árulás, esküszegés és ármánykodás istene. Ő teremtette az elfeket és mindenféle gonosz varázslényt, hogy ezáltal megrontsa a teremtést, csúfolva egyben a halandó lelkeket.
* **Scheo:** Az őrület, mánia és mindenféle mentális és fizikai betegség istene, Austro fő ellensége, munkájának legnagyobb megrontója.

* **Journ:** A pusztítás és lázadás istene, a világ isteni rendjének ellensége.